*Likumprojekts*

**Grozījumi Zinātniskās darbības likumā**

Izdarīt Zinātniskās darbības likumā (Latvijas Vēstnesis, 2005, 70.nr.; 2007, 107.nr.; 2008, 200.nr.; 2009, 98.nr.; 2010, 47., 68, 74.nr.) šādus grozījumus:

1. 8.pantā:

izteikt trešo daļu šādā redakcijā:

 „(3) Zinātnieka mantiskās tiesības uz izgudrojumu, kas radīts, veicot valsts budžeta finansētu zinātnisko darbību valsts zinātniskajā institūcijā, reglamentē šā likuma 39.1, 39.2, 39.3 39.4 un 39.5 panta noteikumi.”;

izslēgt ceturto daļu.

2. Aizstāt 21.panta trešajā daļā vārdus „var izveidot kā valsts aģentūru vai” ar vārdiem „izveido kā” .

3. Papildināt likuma 21.1 pantu ar ceturto daļu šādā redakcijā:

„(4) Papildus šā panta trešā daļā noteiktajam zinātniskais institūts – publiska aģentūra – normatīvajos aktos paredzētajā kārtībā un atbilstoši savam nolikumam var piedalīties konkursos, pretendēt uz finansējumu, veikt saimniecisko darbību ar tādām pašām tiesībām kā zinātniskais institūts – privāto tiesību juridiska persona. Šīs tiesības nevar ierobežot, pamatojoties tikai uz zinātniskā institūta – publiskās aģentūras – juridisko statusu.”

4. Izslēgt 21.2 panta piekto daļu.

5. 24. pantā:

izslēgt trešo daļu;

izteikt astoto daļu šādā redakcijā:

„(8) Pēc zinātniskā institūta izveidošanas zinātniskā institūta izveidotājs ieceļ direktora pienākumu izpildītāju uz laiku, kamēr amatā nav stājies zinātniskās padomes ievēlētais direktors”;

izslēgt desmitajā daļā vārdu „trešajā”.

6. Papildināt 28.pantu ar otro prim daļu šādā redakcijā:

„(2)1 Lai zinātnisko institūciju reģistrā reģistrētu zinātnisko institūtu – augstskolas struktūrvienību –, papildus šā panta otrajā daļā noteiktajiem kritērijiem zinātniskā institūta – augstskolas struktūrvienības – dibinātājs nedrīkst būt reģistrēts zinātnisko institūciju reģistrā.”

7. Aizstāt 38.panta trešajā daļā vārdus „Zinātniskajiem institūtiem, kuri” ar vārdiem „Zinātniskajām institūcijām, kuras”.

8. Izteikt 39.1 pantu šādā redakcijā.

„39.1 pants. **Mantiskās tiesības uz izgudrojumiem, kas radīti valsts budžeta finansētas zinātniskās darbības rezultātā**

(1) Valsts zinātniskajai institūcijai (valsts augstskolai vai valsts zinātniskajam institūtam) pieder mantiskās tiesības uz izgudrojumiem, ko ir radījuši viens vai vairāki tās darbinieki, veicot valsts budžeta finansētu zinātnisko darbību.

(2) Ja valsts budžeta finansētas zinātniskās darbības rezultāts – izgudrojums – ir radīts vairākās valsts zinātniskajās institūcijās, tad mantisko tiesību uz šo izgudrojumu sadali nosaka saskaņā ar visu šo valsts zinātnisko institūciju starpā noslēgta līguma noteikumiem. Ja nav šādu noteikumu, tad mantiskās tiesības uz izgudrojumu vienādās daļās pieder katrai valsts zinātniskajai institūcijai.”

9. Papildināt likumu ar 39.2, 39.3, 39.4 un 39.5 pantu šādā redakcijā:

„39.2 pants. **Lēmumu pieņemšana par mantiskajām tiesībām uz izgudrojumiem**

(1) Valsts zinātniskās institūcijas darbinieks nekavējoties rakstveidā informē valsts zinātnisko institūciju par izgudrojuma, kas radīts valsts budžeta finansētas zinātniskās darbības rezultātā, radīšanas faktu, iesniedzot tā aprakstu un citu saistīto informāciju, ko pieprasa valsts zinātniskā institūcija. Ja izgudrojumu radījuši vairāki vienas valsts zinātniskās institūcijas darbinieki, tad šie darbinieki pilnvaro vienu darbinieku, kas iesniedz minēto informāciju.

(2) Trīs mēnešu laikā pēc šā panta pirmajā daļā minētās informācijas saņemšanas valsts zinātniskā institūcija var pieņemt lēmumu par sev piederošo mantisko tiesību uz izgudrojumu paturēšanu vai lēmumu par šo tiesību nodošanu tās darbiniekam un pieņemto lēmumu paziņo darbiniekam. Šis lēmums ir iestādes iekšējs lēmums, ko nevar pārsūdzēt tiesā.

(3) Valsts zinātniskā institūcija ar tās darbinieku var vienoties par citu šā panta otrajā daļā minētā lēmuma pieņemšanas termiņu.

(4) Ja valsts zinātniskā institūcija šā panta otrajā daļā paredzētajā termiņā vai termiņā, kas noteikts saskaņā ar šā panta trešo daļu, nepieņem ne lēmumu par mantisko tiesību uz izgudrojumu paturēšanu, ne lēmumu par šo tiesību nodošanu tās darbiniekam, tad mantiskās tiesības uz attiecīgo izgudrojumu pieder darbiniekam, un šim darbiniekam nav pienākums izmaksāt valsts zinātniskajai institūcijai šā likuma 39.5 pantā paredzēto atlīdzību.

(5) Valsts zinātniskā institūcija iekšējā normatīvā aktā nosaka kārtību, kādā tā var pieņemt lēmumus par mantiskajām tiesībām uz izgudrojumiem, kas radīti valsts budžeta finansētas zinātniskās darbības rezultātā, kurā paredz:

1) kārtību, kādā darbinieks informē valsts zinātnisko institūciju saskaņā ar šā panta pirmo daļu, kā arī šā panta pirmajā daļā minētās informācijas saturu;

2) kārtību, kādā valsts zinātniskā institūcija var pieņemt lēmumu saskaņā ar šā panta otro daļu;

3) kārtību, kādā valsts zinātniskā institūcija informē darbinieku, ja pieņemts lēmums saskaņā ar šā panta otro daļu.

39.3 pants. **Mantisko tiesību uz izgudrojumu aizsardzība**

(1) Pēc lēmuma pieņemšanas par mantisko tiesību uz izgudrojumu paturēšanu valsts zinātniskā institūcija var nodrošināt šo tiesību aizsardzību, tai skaitā iesniegt pieteikumu, lai iegūtu patentu uz izgudrojumu.

(2) Ja mantisko tiesību uz izgudrojumu aizsardzībai ir piešķirti valsts budžeta līdzekļi, tad valsts zinātniskajai institūcijai ir pienākums šo aizsardzību nodrošināt.

(3) Pēc lēmuma pieņemšanas par mantisko tiesību uz izgudrojumu nodošanu valsts zinātniskās institūcijas darbiniekam, vai arī ja zinātniskās institūcijas darbinieks iegūst mantiskās tiesības uz izgudrojumu saskaņā ar šā likuma 39.2 panta ceturtās daļas noteikumiem, šis darbinieks var nodrošināt šo tiesību aizsardzību, tai skaitā iesniegt pieteikumu, lai iegūtu patentu uz izgudrojumu.

(4) Ja iesniedz patenta pieteikumu, valsts zinātniskā institūcija un tās darbinieks nodrošina izgudrojuma būtības neizpaušanu trešajām personām pirms patenta pieteikuma publicēšanas.

39.4 pants. **Mantisko tiesību uz izgudrojumu komercializācija**

Valsts zinātniskajai institūcijai ir pienākums sekmēt sev piederošo mantisko tiesību uz izgudrojumiem, kas radīti valsts budžeta finansētas zinātniskās darbības rezultātā, saimniecisko izmantošanu (komercializāciju), tai skaitā nodrošinot iespēju komersantiem iegādāties patentus un licences.

39.5 pants. **Atlīdzības izmaksa no ienākumiem par mantisko tiesību uz izgudrojumu komercializāciju**

(1) Atlīdzību no ienākumiem par mantisko tiesību uz izgudrojumu komercializāciju izmaksā, ja šie ienākumi pārsniedz izdevumus par mantisko tiesību aizsardzības nodrošināšanu (tai skaitā patentēšanas un patenta uzturēšanas spēkā izmaksas) un citus ar mantiskajām tiesībām uz izgudrojumu saistītos izdevumus. Atlīdzība izmaksājama ne mazāk kā 10% apmērā no naudas summas, kas sastāda minēto ienākumu un izdevumu starpību.

(2) Valsts zinātniskajai institūcijai ir pienākums izmaksāt tās darbiniekam atlīdzību no ienākumiem par mantisko tiesību uz izgudrojumu komercializāciju, ja valsts zinātniskajai institūcijai pieder mantiskās tiesības uz izgudrojumu saskaņā ar šā likuma 39.2 pantu pieņemtu lēmumu.

(3) Valsts zinātniskās institūcijas darbiniekam ir pienākums izmaksāt valsts zinātniskajai institūcijai atlīdzību no ienākumiem par mantisko tiesību uz izgudrojumu komercializāciju, ja darbiniekam pieder mantiskās tiesības uz izgudrojumu saskaņā ar šā likuma 39.2 pantu pieņemtu lēmumu.

(4) Valsts zinātniskās institūcijas darbiniekam ir tiesības pieprasīt un saņemt no zinātniskās institūcijas informāciju par šā panta pirmajā daļā minētajiem ienākumiem un izdevumiem, ja mantiskās tiesības uz tā radītu izgudrojumu pieder valsts zinātniskajai institūcijai. Valsts zinātniskajai institūcijai ir tiesības pieprasīt un saņemt šādu informāciju no tās darbinieka, ja mantiskās tiesības uz izgudrojumu pieder darbiniekam saskaņā ar šā likuma 39.2 pantu pieņemtu lēmumu.

(5) Valsts zinātniskā institūcija iekšējā normatīvā aktā nosaka kārtību un kritērijus šā panta otrajā un trešajā daļā minētās atlīdzības aprēķināšanai.”

10. Papildināt pārējas noteikumus ar 17.punktu šādā redakcijā:

„17. Zinātnisko institūciju reģistrā reģistrēti zinātniskie institūti – augstskolu struktūrvienības –, kas neatbilst šā likuma 28.panta otrās prim daļas nosacījumiem, ar 2013.gada 1.janvāri tiek izslēgti no zinātnisko institūciju reģistra.”

Likuma 2., 4., un 5.pants stājas spēkā 2013.gada 1.janvārī.

Iesniedzējs: izglītības un zinātnes ministrs R.Broks

Vīza: valsts sekretārs M.Gruškevics

14.04.2011 9:00

1 071

Kuļikovs, 67047893

kaspars.kulikovs@izm.gov.lv